CB sit sonder borg, maar sal voortgaan | Netwerk24
CB sit sonder borg, maar sal voortgaan
Deur Hendrik Cronjé en Brenden Nel 22 Desember 2019 00:00
Suid-Afrika se voorste plaaslike rugbykompetisie – die Curriebeker – sit sonder 'n borg nadat DirectAxis nie sy kontrak hernu het nie.
Die Cheetahs vier hul Curriebeker-triomf in September vanjaar.Foto: gallo
Die maatskappy het in 2016 'n vierjaarkontrak met SA Rugby gesluit om saam met Nashua die Curriebeker te borg. Nashua se kontrak het in 2018 verstryk en vanjaar was DirectAxis alleenborg vir die toernooi.
'n Woordvoerder van SA Rugby het bevestig dat die vennootskap met DirectAxis ten einde geloop het, maar het die versekering gegee dat die tradisie­ryke toernooi met of sonder 'n borg sal voortgaan.
Die Cravenweek en verskeie ander jeugweke sit ook sonder 'n borg.
SA Rugby het reeds kennis gegee dat dié toernooie slegs mét 'n borg sal voortgaan.
Coca-Cola, wat einde 2018 onttrek het, het SA Rugby sowat R10 miljoen per jaar vir die aanbied van die jeugweke gegee.
Nadat Rapport onlangs berig het oor die jeugweke wat in gedrang is, het SA Rugby belangstelling van verskeie potensiële borge gekry.
SA Rugby onderhandel ook om 'n aantal Springbok-borge te hernu, waaronder die kontrak met die hoofborg, MTN.